Трэнт Аляксандар-Арнальд

**Трэнт Алякса́ндар-А́рнальд** (;  7 кастрычніка 1998 году) — ангельскі футбаліст, абаронца гішпанскага клюбу «Рэал» і нацыянальнай зборнай Ангельшчыны. Уважаецца за аднаго з найлепшых правых абаронцаў у сьвеце, вядомы сваімі трапнымі перадачамі, навесамі і галявымі пасамі, а таксама здольнасьцю выконваць штрафныя ўдары. Дзякуючы гэтым якасьцям, Аляксандар-Арнальд час ад часу таксама вылучаўся на пазыцыю паўабаронцы як у клюбе, гэтак і ў зборнай.

## Кар’ера
### Клюбная

Аляксандар-Арнальд дэбютаваў у прафесійным футболе 25 кастрычніка 2016 году, зьявіўшыся ў пачатковым складзе ў пераможным матчы 2:1 над «Тотэнгэм Готспур» у чацьвертым раўндзе Кубка англельскай лігі. Ён атрымаў папярэджаньне ў першым тайме за фол на Бэне Дэйвісе, які, як ён пазьней прызнаўся, мог скончыцца выдаленьнем, перш чым яго замяніў асноўны правы абаронца лівэрпульцаў Натаніел Клайн на 68-й хвіліне. Не зважаючы на гэтую правіну, ягоны выступ дазволіў яму трапіць у сымбалічную зборную раўнду з таварышам па камандзе Дэніелам Старыджам. Ужо ў лістападзе гулец склаў з клюбам доўгатэрміновую працоўную ўгоду. 14 сьнежня футбаліст дэбютаваў у Прэм’ер-лізе, выйшаўшы на замену ў канцы матчу ў матчы супраць «Мідлзбра», а 15 студзеня 2017 году ўпершыню зьявіўся ў элітным дывізіне ў стартавым складзе ў нічыйным матчы супраць «Манчэстэр Юнайтэд» (1:1). У траўні быў названы найлепшым маладым гульцом клюбу цягам сэзону.

У час падрыхтоўкі да сэзону 2017—2018 гадоў асноўны правы абаронца Клайн атрымаў сур’ёзную траўму сьпіны, што дало Аляксандру-Арнальду мажлівасьць быць у ратацыі ратавацца з Джо Гомэсам на раньніх этапах сэзону. 15 жніўня 2017 году ён правёў свой першы гол за клюб, рэалізаваўшы штрафны ўдар у пераможным матчы плэй-оф Лігі чэмпіёнаў супраць нямецкага «Гофэнгайму». 26 сьнежня ён адзначыўся першым голам у Прэм’ер-лізе ў хатнім матчы супраць «Сўонсі Сіці», які скончыўся зь лікам 5:0. У сакавіку 2018 году меў благі адрэзак кар’еры празь няўдалыя выступы ў гульнях супраць «Крыстал Пэласу» і «Манчэстэр Юнайтэд», але ў наступным выправіўся, асабліва вылучыўшыся ў матчы супраць «Манчэстэр Сіці», у якой быў названы найлепшым гульцом матчу і заслужыў ухвалу з боку СМІ за здольнасьць нэўтралізаваць Лероя Санэ.

На пачатку наступнага сэзону згуляў свой 50-ы матч за «Лівэрпул», выйшаўшы ў стартавым складзе ў пераможным матчы супраць «Тотэнгэму». У наступныя месяцы ён працягваў умацоўваць сваю імкліва рослую рэпутацыю і стала фігураваў у справаздачах як самы каштоўны абаронца-латэраль у сьвеце з пункту гледжаньня трансфэрнага кошту. 27 лютага 2019 году ён стаў наймаладзейшым гульцом клюбу, які запісаў на свой рахунак тры галявыя перадачы ў адным матчы Прэм’ер-лігі, калі ён двойчы аддаў галявыя пасы на Садыё Манэ і адзін вылучыў Вірджылу ван Дэйку ў пераможным матчы супраць «Ўотфарду» (5:0). У траўні, калі «Лівэрпул» саступаў «Барсэлёне» з агульным лікам 3:0 пасьля паразы ў першым матчы, ён зрабіў дзьве галявыя перадачы аднаклюбнікам, чым дапамог клюбу здабыць перамогу з агульным лікам 4:3 і прабіцца ў другі запар фінал Лігі чэмпіёнаў. З сэзону 2019—2020 гадоў ангелец ужо быў трывалым правым абаронцам клюбу. 2 лістапада, у веку 21 году і 26 дзён, ён стаў чацьвертым наймаладзешым гульцом у гісторыі, які згуляў 100 матчаў за «Лівэрпул», пасьля Майкла Оўэна, Рагіма Стэрлінга і Робі Фаўлера, і адзначыў гэтую падзею галявой перадачай на Манэ ў пераможным матчы супраць «Астан Вілы» (2:1). Сэзон 2020—2021 гадоў пачаўся гэтак жа добра для гульца, аднак у другой палове і ягоная форма, і стан клюбу пагоршыліся, што завяршылася гучным выключэньнем Аляксандра-Арнальда з складу зборнай Ангельшчыны.

30 ліпеня 2021 году спартовец падпісаў новы доўгатэрміновы кантракт зь «Лівэрпулам». 16 сьнежня ён улучыў трэці гол «Лівэрпула» ў хатнім матчы супраць «Ньюкасл Юнайтэд», які скончыўся перамогай зь лікам 3:1. Цягам некалькіх няўдалых матчаў трэнэр «Лівэрпула» Юрген Клёп пастанавіў перавесьці Аляксандра-Арнальда на пазыцыю інвэртаванага латэраля, што дазволіла яму часьцей атрымліваць мяч і гуляць вышэй на полі. На гэтай пазыцыі гулец апускаўся да пазыцыі абарончага паўабаронца, перад лініяй з трох абаронцаў, калі «Лівэрпул» валодаў мячом. Гэты пераход стаў каталізатарам да паляпшэньня як асабістых, гэтак і клюбных выступаў. 17 красавіка 2023 году ён зрабіў сваю 50-ю галявую перадачу ў Прэм’ер-лізе ў выязной пераможнай гульні супраць «Лідс Юнайтэд». 31 ліпеня 2023 году па адходзе Джэймза Мілнэра Аляксандар-Арнальд быў прызначаны новым віцэ-капітанам «Лівэрпуля», стаўшы намесьнікам Вірджыла ван Дэйка. 20 красавіка 2025 году, выйшаўшы на замену на 71-й хвіліне матчу супраць «Лэстэр Сіці», футбаліст згуляў свой 350-ы матч у складзе клюбу.

30 траўня 2025 году гішпанскі «Рэал» абвесьціў аб складаньні з Аляксандрам-Арнальдам шасьцігадовага кантракту. Не зважаючы на тое, што, калі б пацьверджаньне трансфэру адбылося ў ліпені, калі той лічыўся б свабодным агентам, «Рэал» заплаціў «Лівэрпулу» кампэнсацыю. Ангельскія і гішпанскія крыніцы паведамлялі, што «сьметанковыя» выдаткавалі ад 6,2 да 10 мільёнаў эўра. Ён стаў сёмым ангельцам, які далучыўся да «блянкас» у час прафэсійнага футболу. 18 чэрвеня 2025 году Аляксандар-Арнальд дэбютаваў за «Рэал» у матчы групавога этапу клюбнага чэмпіянату сьвету супраць саудаўскага «Аль-Гілалю», які скончыўся ўнічыю зь лікам 1:1. Запачаткаваў выступы ў Ля Лізе 19 жніўня, калі зьявіўся ў пераможным матчы супраць «Асасуны».

### Міжнародная

У сакавіку 2018 году, выступаючы за зборную да 21 году, Аляксандар-Арнальд упершыню быў запрошаны на трэнаваньні ў нацыянальную зборную перад таварыскімі матчамі супраць зборных Італіі і Нідэрляндаў. Ён атрымаў свой першы выклік у траўні 2018 году, калі быў улучаны ў склад каманды Гарэта Саўтгэйта дзеля ўдзелу ў чэмпіянаце сьвету 2018 году. Ягоны дэбют адбыўся 7 чэрвеня, калі ён выйшаў у стартавым складзе ў перадтурнірным таварыскім матчы супраць зборнай Коста-Рыкі на стадыёне «Элэнд Роўд», які скончыўся перамогай зь лікам 2:0. Перад матчам яму асабіста ўручыў кашулю зборнай прынц Ўільям. 28 чэрвеня згуляў першы матчы на сусьветным чэмпіянаце, але ангельцы саступілі зборнай Бэльгіі зь лікам 0:1. 15 лістапада 2018 году ў час таварыскага матчу зборных, прысьвечанага Ўэйну Руні, Аляксандар-Арнальд адзначыўся голам у браму зборнай ЗША на стадыёне «Ўэмблі».

Праз два гады ён быў улучаны ў склад зборнай дзеля ўдзелу на чэмпіянату Эўропы 2020 году, але быў вымушаны адмовіцца ад удзелу за восем дзён да пачатку турніру па атрыманьні траўмы сьцягна. 10 лістапада 2022 году быў улучаны ў склад на чэмпіянат сьвету 2022 году, дзе згуляў толькі адзін матч супраць зборнай Ўэйлзу на групавым этапе. На чэмпіянаце Эўропы 2024 году атрымліваў ужо больш гульнёвага часу.

## Дасягненьні
**«Лівэрпул»**:
* Чэмпіён Ангельшчыны: 2020, 2025
* Уладальнік Кубка Ангельшчыны: 2022
* Уладальнік Кубка футбольнай лігі: 2022
* Уладальнік Супэркубка Ангельшчыны: 2022
* Пераможца Лігі чэмпіёнаў: 2019
* Уладальнік Супэркубка УЭФА: 2019
* Пераможца клюбнага чэмпіянату сьвету: 2019

## Крыніцы

## Вонкавыя спасылкі
* 
* 
* 

Катэгорыя:Ангельскія футбалісты